অশেষচন্দ্র বন্দোপাধ্যায়

অশেষচন্দ্র বন্দ্যোপাধ্যায়  (১৬ ডিসেম্বর ১৯২০ - ৩ জুলাই ১৯৯২) ছিলেন  বিষ্ণুপুর ঘরানার বিশিষ্ট  হিন্দুস্তানি শাস্ত্রীয় সংগীতশিল্পী। তিনি এস্রাজ বাদনে জনপ্রিয়তা অর্জন করলেও সেতার, সুরবাহার, বেহালা এবং তবলার মতো বিভিন্ন বাদ্যযন্ত্রও বাজাতেন। অঞ্জলি বসু সম্পাদিত, সংসদ বাঙালি চরিতাভিধান, দ্বিতীয়  খণ্ড, সাহিত্য সংসদ, কলকাতা, জানুয়ারি   ২০১৯ পৃষ্ঠা ৩৭,  একই সাথে তিনি কণ্ঠসঙ্গীতের পাশাপাশি,  ধ্রুপদ, খেয়াল, ঠুমরি, টপ্পা, ভজন এবং  রবীন্দ্রসঙ্গীতে সাবলীল ছিলেন।

জন্ম ও সঙ্গীতশিক্ষা জীবন 
অশেষচন্দ্র বন্দ্যোপাধ্যায়ের জন্ম ১৯২০ খ্রিস্টাব্দের ১৬ ডিসেম্বর  ব্রিটিশ ভারতের অধুনা  পশ্চিমবঙ্গের বাঁকুড়া জেলার বিষ্ণুপুরের শাঁখারী বাজারের এক সাঙ্গীতিক পরিবারে। পিতা রামপ্রসন্ন বন্দ্যোপাধ্যায়ও ছিলেন  বিষ্ণুপুর ঘরানার বিশিষ্ট শিল্পী। মাত্র ছয় বৎসর বয়সে মাতৃহারা অশেষচন্দ্রের শিক্ষা পিতা রামপ্রসন্ন বন্দ্যোপাধ্যায়ের কাছে। কিন্তু নয় বৎসর বয়সে পিতৃবিয়োগ হলে তিনি কলকাতায় তার পিতৃব্য গোপেশ্বর বন্দ্যোপাধ্যায় ও  সুরেন্দ্রনাথের কাছে উচ্চ শিক্ষা নেন। মাত্র পনের বৎসর বয়সে নিখিলবঙ্গ সংগীত প্রতিযোগিতায় অংশ নিয়ে অশেষচন্দ্র কণ্ঠ ও যন্ত্র সঙ্গীতের বিভিন্ন বিভাগেই প্রথমস্থান লাভ করেন এবং পরবর্তী বছরের সর্বভারতীয় সঙ্গীত প্রতিযোগিতায় 'ধ্রুপদ' ও 'সেতার'-এ প্রথম এবং 'খেয়াল'-এ দ্বিতীয় স্থান পান।  ১৯৩৭ খ্রিস্টাব্দে মাত্র সতের বৎসর বয়সে রবীন্দ্রনাথ তাকে বিশ্বভারতীর শাস্ত্রীয় সঙ্গীতের শিক্ষক নিযুক্ত করেন। এক চিঠিতে কবি উল্লেখ করেন- "আমরা আমাদের ধ্রুপদী কণ্ঠসঙ্গীতের জন্য একজন নতুন শিক্ষক নিযুক্ত করেছি, গোপেশ্বরের ভাগ্নে, বয়সে খুব ছোট কিন্তু তার শিল্পে পরিণত।"  এস্রাজ যন্ত্রটি রবীন্দ্রনাথের খুব প্রিয় ছিল। তাঁর কাছে এই যন্ত্র বাদনে তাঁর গানের ভাব যেন আত্মার মিলন ঘটে যায়। অশেষচন্দ্রের এস্রাজ বাদনে কবি মুগ্ধ হয়েছিলেন 
কর্মজীবন
শান্তিনিকেতনে আসার পর অশেষচন্দ্রের শাস্ত্রীয় সঙ্গীতে ধারাবাহিক তালিমের সুযোগ মেলেনি। শাস্ত্রীয় সঙ্গীতের পরিসর সঙ্কীর্ণ থাকায় অশেষচন্দ্রের সঙ্গীত জীবনের বেশিরভাগ সময় কেটেছে সঙ্গীত ভবনে শিক্ষা দানে, রবীন্দ্রসঙ্গীত বাজিয়ে আর উপাসনা-উৎসব-অনুষ্ঠানের আবহ-সঙ্গীত রচনায়। সেতার আর এস্রাজ শিক্ষণের দায়িত্বও নিতে হয় তাঁকে। রবীন্দ্রনাথ অভিনীত ও পরিচালিত গীতিনাট্যগুলির আবহসঙ্গীতে অশেষচন্দ্রের অবদান ছিল অনস্বীকার্য। সঙ্গীতসাধনার প্রধান মাধ্যম হিসাবে রবীন্দ্রনাথের প্রিয় এস্রাজ যন্ত্রটিকে স্বমহিমায় প্রতিষ্ঠিত করেন। তাঁর অভিনব ও উন্নত বাদনশৈলী এস্রাজ যন্ত্রকে সহযোগী বাদ্যযন্ত্র থেকে উচ্চাঙ্গ সঙ্গীতে একক বাদনের স্তরে উন্নীত  হয়েছে। প্রায় অর্ধশতাব্দী ধরে বিশ্বভারতীতে শিক্ষাদান করে অশেষচন্দ্র বহু গুণী ছাত্রছাত্রী তৈরী করেন তাঁদের মধ্যে উল্লেখযোগ্য হলেন অধ্যাপক মোহন সিংহ খাঙ্গুরা। টানা পঞ্চাশ বছর শিক্ষাদানের পর তিনি পূর্ণ অবসর নেন। এছাড়াও,দীর্ঘকাল  আকাশবাণীতে তিনি সেতার ও এস্রাজের বিভিন্ন অনুষ্ঠানে অংশগ্রহণ করেন। 

তবে ১৯৬০ খ্রিস্টাব্দের পর অশেষচন্দ্র বন্দ্যোপাধ্যায়ের একক এস্রাজ বাদনের রসাস্বাদন অনেকেই পান নি। ইন্দিরা সঙ্গীত শিক্ষায়তন তার দুটি রেকর্ড তৈরি করে এবং ১৯৭৮ খ্রিস্টাব্দে ই এম আই একটি লং প্লেইং রেকর্ড প্রকাশ করে। ১৯৮০ খ্রিস্টাব্দে  কলকাতার অ্যাকাডেমি অফ ফাইন আর্টস-এ ইন্দিরা সঙ্গীত শিক্ষায়তন অশেষচন্দ্র ও ভি ভি ওয়াজলওয়ারের সম্বর্ধনা সভার আয়োজন করে, সেটিই ছিল সম্ভবত তাঁর শেষ পূর্ণাঙ্গ অনুষ্ঠান।।

১৯৪০ এর দশকের গোড়ার দিকে সত্যজিৎ রায় শান্তিনিকেতনে পড়তে আসেন। অশেষচন্দ্রের এস্রাজ বাদন সত্যজিতের স্মৃতিতে বিশেষ স্থান করে নেয়। ১৯৬১ খ্রিস্টাব্দে রবীন্দ্র জন্মশতবার্ষিকী উপলক্ষ্যে নির্মিত রবীন্দ্রনাথের তথ্যচিত্রে তিনি অশেষচন্দ্রের এস্রাজের এক স্মরণীয় অবদান রেখেছেন।

অশেষচন্দ্র বন্দ্যোপাধ্যায় বিশ্বভারতী বিশ্ববিদ্যালয়ের সর্বোচ্চ সম্মাননা দেশিকোত্তম-এ ভূষিত হন। 

১৯৯২ খ্রিস্টাব্দের ৩ জুলাই তিনি শান্তিনিকেতনেই প্রয়াত হন।

তথ্যসূত্র 

বিষয়শ্রেণী:১৯২০-এ জন্ম
বিষয়শ্রেণী:১৯৯২-এ মৃত্যু
বিষয়শ্রেণী:বাঁকুড়া জেলার ব্যক্তি
বিষয়শ্রেণী:বাঙালি সঙ্গীতশিল্পী
বিষয়শ্রেণী:ভারতীয় সঙ্গীতশিল্পী
বিষয়শ্রেণী:হিন্দুস্তানি সঙ্গীতশিল্পী
বিষয়শ্রেণী:শান্তিনিকেতনের সাথে যুক্ত ব্যক্তি
বিষয়শ্রেণী:দেশিকোত্তম পুরস্কার প্রাপক